
ועדת הפנים ואיכות הסביבה

20.12.2005

הכנסת השש-עשרה                                                                                            נוסח לא מתוקן

מושב רביעי

פרוטוקול מס' 552

                                                    מישיבת ועדת הפנים ואיכות הסביבה
                          יום שלישי, י"ט כסליו התשס"ו, (20 בדצמבר 2005) שעה 09:30
סדר היום:  ביטול אכרזה על שטחים המהווים חלק מגן לאומי אשקלון לפי תכנית מס' 

                    133/101/02/4. 

נכחו:
חברי הוועדה: 

גאלב מג'אדלה – היו"ר

מוזמנים:
נטלי אוסטרובסקי – מינהל התכנון, משרד הפנים

ענת צור – מנהלת תחום קרקעות חקלאיים ושטחים פתוחים, משרד הפנים

לירון דין – רכזת שטחים פתוחים, המשרד לאיכות הסביבה

תמר זוהר – לשכה משפטית, המשרד לאיכות הסביבה

ענת יציב – מנהלת אגף מקרקעין, רשות הטבע והגנים

מושון גבאי – רשות הטבע והגנים

שלמה נער – אדריכל העיר, עיריית אשקלון

יחזקאל לביא – יועץ לוועדה

מורן אשכנזי – ביה"ס עמית עמל ראשל"צ

מור נב גבאי – ביה"ס עמית עמל ראשל"צ

מרין אשר – ביה"ס עמית עמל ראשל"צ

מאיר בניסטי – ביה"ס עמית עמל ראשל"צ

אוראן גולן – ביה"ס עמית עמל ראשל"צ

אדווה ביטון – ביה"ס עמית עמל ראשל"צ

יועץ משפטי: עידו בן יצחק

ע. ליועץ משפטי:איילת עציון

מנהלת הוועדה: יפה שפירא
רשמת פרלמנטרית: רותי וייס

ביטול אכרזה על שטחים המהווים חלק מגן לאומי אשקלון לפי תכנית מס'

133/101/02/4
היו"ר גאלב מג'אדלה:

בוקר טוב לכולם. אני מתכבד לפתוח את ישיבת ועדת הפנים ואיכות הסביבה של הכנסת. התבקשנו לדון בבקשה של משרד הפנים ומעלה החמישה על ביטול אכרזה של שטחים המהווים חלק מגן לאומי אשקלון לפי תוכנית מס' 133/101/02/4. קיבלנו את הפניה של שר הפנים אופיר פז פינס לגבי ביטול האכרזה על השטחים המהווים חלק מגן לאומי אשקלון לפי התוכנית שהקראתי עכשיו. אנחנו רוצים לשמוע את הנוגעים בדבר, מי רוצה להתחיל, משרד הפנים, מינהל התכנון, בבקשה.  

נטלי אוסטרובסקי:

התוכנית הזאת שמופיעה פה על השולחן מדברת על גריעה של בערך 91 דונם בתנאי שיוסיפו עוד כאלף דונם לגן הלאומי. כשהתוכנית הייתה בדיון בוועדת הפנים של הכנסת החליטו שעד שהתוכנית להוספת השטח של הגן הלאומי היא בחזקת תוכנית ואין הפקדה, אי אפשר לדון בגריעה. נעשתה תוכנית לשאר השטח שמדברת מצד אחד על גריעה בחלק קטן בעוד 91 דונם ועל תוספת של אלף דונם והתוכנית כבר הופקדה ב-20.9.2005. לכן לפי התנאי אנחנו מביאים את התוכנית שוב, תוכנית 133 לוועדה המכובדת הזאת ומבקשים לאשר גריעה של 91 דונם בתמורת ההרחבה של כאלף דונם  בדרום אשקלון. אנחנו צריכים את השטח לבניה למגורים ועיריית אשקלון מאוד מבקשת לאשר את זה כי כל התוכניות שיש להם עכשיו תקועות ומחכות להחלטת הוועדה.  

היו"ר גאלב מג'אדלה:

91 דונם נקודה 222 מטר. יש למישהו מה לומר?

ענת יציב:

בעצם התוכנית שמובאת היום היא חלק קטן מהגריעה מהגן הלאומי המוכרז. לפני כשבע שנים ועדה מחוזית ביקשה מעיריית אשקלון ומרשות הגנים לשעבר - - - 

היו"ר גאלב מג'אדלה:

איזה ועדה מחוזית זאת?

ענת יציב:
ועדה מחוזית דרום. ביקשה להכין תוכנית  משותפת כאשר גורעים שטחים שהם צמודי דופן לבינוי של אשקלון והרחבה של הגן הלאומי לשטחים מאוד ערכיים, שטחי חולות, בדרום הגן הלאומי המוכרז. התוכנית הזאת היא תוכנית משותפת שלנו ושל העירייה. לקח באמת הרבה זמן להגיע להפקדה. אבל בעצם הקטע הזה שמגיע היום הוא קטע מאוד קטן מהגריעה שאמורה להגיע לכאן באחת הישיבות הקרובות ואז ידובר על שאר הגריעות שהם 652 דונם מתחום הגן הלאומי המוכרז.  

היו"ר גאלב מג'אדלה:

אדריכל של עיריית אשקלון נמצא? כבודו רוצה לומר משהו? 

שלמה נער:

יש כאן פרוייקט משותף של העירייה ורשות הגנים. בגלל שהיו בעיות מצד אחד של תוכניות שונות שסתרו אחת את השניה ונוצרו מצבים בשטח של אזורים בנויים בתחום ההכרזה ומצד שני רשות הגנים רצתה להגדיל את השטח של הפארק. הגענו להבנות והתוכנית הזאת משקפת את כל ההבנות שלנו. בתוך התוכנית הזאת יש קטע אחד שהוא חשוב לנו במיוחד, זה הקטע של 133 שהצגת אותו קודם. התוכנית הזאת בין השאר הייתה כאחד מהפתרונות שאנחנו העלינו והיא עומדת כנגד פתרונות להתנתקות שהייתה שם. הרבה אנשים מתעניינים בזה. אנחנו לא יכולים לקבל את התוכנית הזאת עד שהגריעה הזאת תאושר מתוך הפארק. מילאנו את כל התנאים שקשורים לתוכנית, תוכנית 133 עברה את כל התנאים. זו הייתה הסכמה של כל הגורמים שהיא תאושר ותיגרע משטח הפארק ברגע שתוכנית הפארק תופקד. אנחנו הפקדנו את תוכנית הפארק כמו שנאמר ב-20.9, כל הניירות נמצאים וכרגע אנחנו נמצאים כאן במעמד שצריך לאשר את הגריעה הזאת של ה-91 דונם מתוך התוכנית על מנת שאפשר יהיה להביא לאישור התוכנית של 133.  

היו"ר גאלב מג'אדלה:

תודה רבה. המשרד לאיכות הסביבה מיוצג? מה אומרת כבודה?

לירון דין:

אנחנו תומכים בתוכנית.

היו"ר גאלב מג'אדלה:

יש כאן גופים נוספים שנמצאים, בבקשה מושון. 

מושון גבאי:

מה שמונח פה זו באמת תוכנית מוסכמת, יש כאן הסכמה של כל הגורמים ופה הייתה עבודה של שנים בלהגיע להסכמות האלה. אדוני היושב ראש, אני זוכר גם בדיון הקודם שהיה על גריעה במקום אחר, אנחנו לא אוהבים לגרוע משמורות הטבע ומהגן הלאומי, לא אוהבים, כי עד שאנחנו מכריזים על שמורת טבע וגן לאומי לוקח לנו שנים, שנים של תהליכים.  

היו"ר גאלב מג'אדלה:

אנחנו לא מבקשים התנצלות למה אתה לא מסכים. אבל דבר שצריך לעשות אנחנו מצפים מכם שתעשו לטובת החברה הישראלית, לא סתם להתעקש. 

מושון גבאי:

אבל הנקודה החשובה כאן היא לקשור את הדברים ביחד כי אנחנו הרבה פעמים גרענו, היינו הפריירים, נתנו את השטח, אבל לא קיבלנו את השטח בחזרה. פה אני מאוד מקווה, יש פה אולי אלף דונם וזה חשוב מאוד לגן הלאומי הזה אבל אני מקווה שבמהרה בימינו גם נוכל להסיר את שאר הגריעות.   

היו"ר גאלב מג'אדלה:

עד עכשיו התלבטתי, עכשיו שכנעת אותי, תודה רבה. התוכנית הזאת, אתם מבקשים לגרוע בדיוק כפי שכתוב במכתב הפנייה אלינו,  אין תוספת כלשהיא? 

ענת יציב:

אם אפשר היה להחליט עכשיו שמסכימים לכלל הגריעה, אז התוכנית הזאת תצטרך להגיע לכאן שוב כי בתום תקופת ההפקדה התוכנית של כל הגריעה צריכה להגיע לכאן שוב לאישור הוועדה. 

היו"ר גאלב מג'אדלה:

זה בלתי אפשרי. 

עידו בן יצחק:

אנחנו כרגע לא יכולים לאשר מעבר למה שביקש שר הפנים. 

היו"ר גאלב מג'אדלה:

אנחנו נפעל במסגרת הסמכות שלנו. 

עידו בן יצחק:

אני רק רוצה לשאול שאלה שהיא לכאורה לא קשורה אבל תיכף אסביר למה היא כן קשורה. לפני כמה חודשים דנו בגריעה מהשטח בחניתה בתמורה להבטחה של כבודם להרחבת השמורה. האם נעשה משהו בכיוון הזה?

ענת יציב:

התוכנית של חניתה צריכה לקבל מתן תוקף ואז אפשר יהיה לקדם את השטח הנוסף, החלק הצפוני שם שנוסף לשמורה על האכרזה. 

עידו בן יצחק:

פשוט רציתי לוודא שאנחנו פועלים בצורה הדדית, שגם כשעושים הפוך זה עובד. 

יחזקאל לביא:


היה שם תהליך בעייתי של התנגדויות של החבר'ה הבדואים. 

מושון גבאי:

אנחנו פתרנו את כל הבעיות. 

היו"ר גאלב מג'אדלה:

איפה זה היה? בחניתה? אבל לא ידענו על ההתנגדויות האלה.

מושון גבאי:

זה דברים מקומיים וטיפלנו בהם. 

היו"ר גאלב מג'אדלה:

מה זה דברים מקומיים?

מושון גבאי:

מרעה וכל מיני דברים שפתרנו, הם מסכימים והכל מוסכם, אחרת הם היו כותבים מכתבים לכל העולם. 

היו"ר גאלב מג'אדלה:

זה צריך לבוא אלינו עכשיו פעם נוספת?

מושון גבאי:

הדיון הזה כבר נגמר. 

היו"ר גאלב מג'אדלה:

אני הולך לוודא אם זה בסדר, כי הם יודעים לכתוב מכתבים רק הם לא כותבים, זו הבעיה. 

מושון גבאי:

הם יודעים לכתוב, תאמין לי. 

יחזקאל לביא:


אבל יש להם ראש מועצה אזורי שדואג להם יפה מאוד. 

מושון גבאי:

יש להם ראש מועצה שמטפל בהם מצוין, יהודה שביט. 

היו"ר גאלב מג'אדלה:

גברת אוסטרובסקי, אנחנו מקבלים את בקשת שר הפנים ומועצת העיר אשקלון, מאשרים את הבקשה ככתבה וכלשונה ומאחלים לכם הצלחה בהמשך הדרך.  תודה רבה, הישיבה נעולה. 

הישיבה ננעלה בשעה 09:30.

